Ovo zaista nije šala. Mislili smo da je možda greška prilikom upisa, no na žalost nije. Dakle, policija je u petak na cesti zaustavila osobni automobil kojim je, ne znamo kako, Peteranjskom cestom upravljao 47-godišnji Koprivničanac. Sudeći prema okolnostima, vjerojatno je cijelo jutro proveo u ‘birtiji’.

Kada su ga pozvali da učini alkotest, nauhao je nevjerojatnih 4,90 promila i to u 12.35 sati, za bijeloga dana. Tome su jedva vjerovati mogli i policajci koji su ga odmah odveli u policiju na triježnenje, a vjerojatno mu za to nije bio dovoljan jedan dan, javlja epodravina.hr.

Sadržaj se nastavlja...

Zaradio je optužni prijedlog pa će uskoro na Prekršajni sud, gdje ćemo tek vidjeti kako će biti kažnjen.

Imao je više sreće, nego pameti, jer nikog nije ozlijedio, a definitivno je zaslužio pogrdnu titulu rekordera vikenda.